Duran-hágó
A Duran-hágó () egy kisebb forgalmú, 1605 méter magas alpesi hegyi hágó az olaszországi Dolomitok déli részén, Veneto régióban, Belluno megyében, La Valle Agordina és Zoldo Alto községek közigazgatási határán. A hágó útja (SS347) összeköti az északon fekvő Zoldo-völgyet a déli Cordevole-völggyel és Agordo városával. A hágót a északnyugaton a Civetta és Moiazza hegycsoportja, délkeleten a Mezzodi–Pramper–Tamer hegycsoport (a Déli Zoldo-völgyi Dolomitok csoportja) fogja közre.

Fekvése
A Duran-hágó a Dolomitok délkeleti részén, a Bellunói-Dolomitok csoportjához tartozó Zoldo-völgyi Dolomitok (Dolomiti di Zoldo) más néven Agordinói Dolimitok (Dolomiti Agordine) területén fekszik. Elválasztja egymástól a Zoldói Dolomitok északi alcsoportját (Dolomiti Settentrionali di Zoldo) a déli alcsoporttól (Dolomiti Meridionali di Zoldo). Maga a hágótető egy széles medencében fekszik, amelyet nyugaton a Civetta–Moiazza csoport, keleten a San Sebastiano-hegylánc határol.

A hágó völgye a délnyugatra eső Agordino vidéket (azaz a Cordevole folyó völgyének felső-középső szakaszát, melynek nyelvi-kulturális központja Agordo városa) összeköti az északkeletre eső Zoldo-völggyel. A Duran-hágó völgyének délnyugati kijáratánál, az agordinói oldalon La Valle Agordina község fekszik. Északkeleten a hágóról levezető lejtő a nyugat-keleti irányú Goima-völgybe vezet, ebben a Duran-patak folyik. A Goima-völgy a Forno di Zoldo községhez tartozó Dont településrésznél érkezik a Zoldo-völgybe, a Duran-patak itt a Maè patakba torkollik. La Valle Agordina és Forno di Zoldo községek határvonala a hágón át húzódik.

A Duran-hágó vízválasztó is. Délnyugaton a Cordevole folyó vízgyűjtője fekszik. A hágó északkeleti völgyében, a Goima-völgyben, az északnyugat felől ide torkolló Moiazza-patak és a Goima-völgyben eredő Duran-patak a Zoldo-völgyben folyó Maè patakot táplálják. Mind a Cordevole, mind a Maè később a Piave folyóba torkollik, a Dolomitoktól keletre.

Közlekedése

A hágón át vezető SS347 sz. főút végig szilárd, aszfaltozott burkolatú, de helyenként keskeny, szűk, élesen kanyargós nyomvonalú. Ez az út délnyugaton Fiera di Primieró-nál indul, a Cismon-völgyből, áthalad a Cereda és az Aurine-hágókon, majd Agordótól jön tovább, fel a Duran-hágóra. Az út felső szakaszain erős emelkedőket kell leküzdeni, mindkét oldalon. Az átlagos meredekség 8%, a legnagyobb meredekség eléri a 15%-ot. Az út hossza Agordo városától a hágón át Dont helységig 22 km. A hágótetőről tiszta időben fenséges kilátás nyílik észak felé, az innen kb. 10 km-re, a Zoldo-völgy fölé emelkedő Monte Pelmo tömbjére (3168 m). Az SS347-es út Forno di Zoldótól keletre tovább folytatódik északkeletnek, a Cibiana-hágón át a Cadore-vidék felé.

A Duran-hágóban két turistaház működik (Rifugio Tomé, Rifugio San Sebastiano).

Turizmus, sport
A hágón többször átvezették a Giro d’Italia kerékpáros versenyek útvonalát. Bár a Duran-hágó nem tartozik a legmagasabban fekvő hágótetők közé, mindkét oldalról nagy meredekségű szerpentinutak vezetnek fel hozzá, ezért a legnehezebb szakaszok közé sorolják. A hágón átvezet a Granfondo Sportful extrém hosszútávú hegyi kerékpárverseny útvonala is.

Átmegy a hágón az 1. sz. Dolomiti magashegyi túraút, amely nyugatról, a Moiazza hegycsoportban fekvő Carestiato-menedékháztól érkezik, és délnek halad tovább a Zoldo-völgyi Dolomitok déli hegyei, a Monte Tàmer (2547 m), majd a Bellunói Nemzeti Parkban fekvő Monte Talvena (2542 m) és Monte Schiara (2563 m) csúcsain át Belluno városa felé. Ebben a hegycsoportban (a Dolomitok északi és központi csoportjaihoz képest) kisebb a turistaforgalom, nem találkozunk „nagyüzemi turistagyárakkal”. Az 1. sz. Dolomiti magasútba a hágóban más túrautak is betorkollanak. Délről, a Pramperet-menedékháztól jövő Anello Zoldano túraút, északról, Alleghe felől, a Civettán át (vasalt mászóútként) lejövő Tivan-ösvény (Sentiero Tivan) csatlakozik be.

A hágótól több irányban gyalogos túrákra lehet indulni. Nyugat felé a Moiazza lábánál fekvő Malga Duran alpesi fennsík kínálkozik túracélként, itt van a Carestiato-menedékház (Rifugio Bruto Carestiato). Hegyjáróknak ajánlható a keleti irányban emelkedő, 2420 m magas Cima San Sebastiano megmászása.

1975-ben az olasz hadsereg hegyivadászai (Alpini) a hágóban egy kis kápolnát építettek (chiesetta alpina). Minden év augusztusának második vasárnapján itt tartják meg az Alpinik ünnepét (La Festa dei Alpìn).

Jegyzetek

További információk 

 A C. Tomé-turistaház a Duran-hágóban. (rifugiopassoduran.it) 
 A San Sebastiano- menedékház a Duran-hágóban (passoduran.it) 
 Információk és panorámakép a hágóból (alpentourer.com)  
 Turisztikai információk a hágóról (italiaoutdoors.com) 
 Kerékpáros információk a hágóról (quaeldich.de) 
 Látványos és veszélyes utak: Duran-hágó (dangerousroads.org) 

Veneto földrajza
Dolomitok
Olaszország hágói
Az Alpok hágói
Giro d’Italia